Jegyzőkönyv

**Készült:** 2020.06.30-án Bezenye Művelődési Ház nagytermében (9223 Bezenye, Szabadság u. 52.) Hegyeshalom Nagyközségi Önkormányzat Képviselő-testületének és Bezenye Községi Önkormányzat Képviselő-testületének lakossági fórumán elhangzottakról

**Tárgy:** Tájékoztatás a FAKT AG területét érintő Hegyeshalom-Bezenye települések településrendezési eszköz – szabályozási és övezeti terv módosítás dokumentációjáról

**Jelen vannak:** Jelenléti ív szerint

***Márkus Erika*** Bezenye község polgármestere köszönti a lakossági fórumon megjelenteket, köszönti Szőke Lászlót, Hegyeshalom polgármesterét, Szeredi Gábort és Réder Tibort, a Regioplan Kft. településtervezőit, valamint a FAKT AG képviseletében dr. Kala Bernadettet, a projekt magyarországi menedzserét és dr. Kocsis Gábort, a projekt jogtanácsosát.

***Szőke László polgármester*** is köszönti a résztvevőket, megjelenteket, majd röviden bemutatja, hogyan is jutottunk el a mai napig. Mivel 2017-2018-ban az Eurovegas projekt megrekedt, megkereste az országgyűlési képviselőnket, hogy segítsen új beruházót, vásárlót keresni a több mint 300 hektáros területre. Így vásárolta meg a FAKT AG a területet, mezőgazdasági termékek előállítására, feldolgozására és forgalmazására. A beruházás jelenleg partnerségi egyeztetés szakaszában van, a lakosok és civilek tizenöt napon belül tehetnek észrevételeket a tervezet kapcsán, melyre mindenki írásban kap majd választ az illetékesektől. Az egyeztetés egyik első alkalma a lakossági fórum.

***Szeredi Gábor*** elmondja, hogy kiemelt beruházásként kezelt területekre a tárgyalásos eljárást kell alkalmazni. A partnerségi eljárás során a partnerek rendelkezésére 15 napos határidő áll a véleményük leírására, melyet jegyzőkönyvvel kell lezárni. A végső szakmai véleményezéshez a szakhatóságok adatszolgáltatása és az önkormányzat döntése szükséges, ezután kerülhet sor az állami főépítész által összehívott végső szakmai vélemény tárgyalásos eljárásra, ahol az állami főépítész a végső szakmai véleményét megadja határidőn belül. A tervezés során figyelembe vettük a védett természeti területekre szóló nyilatkozatokat, mely az élővilágra, madarak védelmére szólt. Ezután térképen mutatta meg a résztvevőknek a tervezési területet, mely a mezőgazdasági, gazdasági, kiszolgáló, intézményi és lakóterületeket foglalja magába. Bezenye területén általános gazdasági, Hegyeshalom területén pedig a kiszolgáló létesítmények lesznek elhelyezve. Kitért arra, hogy jogszabály lehetőséget ad arra, hogy általános gazdasági terület legyen meghatározva mind Bezenye területét, mind Hegyeshalom egy részterületét tekintve, kaput nyitva arra, hogy a területeken egy nem kötött, flexibilis beépítés alakuljon ki. Ismertette a közművek állapotát, helyzetét, majd elmondta, hogy a jelenleg érvényben lévő 1501-es út kiszabályozása nem szükséges, annak nyomvonala nem változik. Kiemeli a zöldsávok megtartását, a kötelező fásítást és a meglévő fasorok védelmét. Elmondja, hogy mindkét településen a Településképi Arculati Kézikönyv, illetve a településképi rendelet módosítására van szükség, amely jelenleg is zajlik, hiszen ezeknek jóváhagyása megelőzi a rendezési terv elfogadását.

A FAKT AG képviseletében ***dr. Kala Bernadett***, a projekt magyarországi menedzsere elmondta, hogy a kivitelezést jövőre szeretnék megkezdeni. Bízik a tervek augusztus-szeptember hónapban történő elfogadásában.

***Schmatovich Mátyás*** bezenyei lakos gratulál a projekthez és az autópálya leágazás megnyitásának lehetőségére kérdez rá.

***Dr. Kala Bernadett*** válaszában elmondta, hogy az autópálya leágazó megnyitása és kiépítése részét képezi a projektnek.

***Martinschich Balázs*** bezenyei lakos érdeklődik, hogy figyelembe veszik-e a fejlesztés során a Natura 2000 területeit, illetve az örökségvédelmi területeket, kiemelve a római őrtorony területét. Majd a szennyvíztisztító és vízellátás elhelekyezkedését kérdezi.

***Dr. Kala Berendaett*** elmondja, hogy Unesco várományos területről van szó, az őrtornyot megpróbálják megőrizni -ami jelenleg a föld felszín alatt található-, akár mint turisztikai látványosságot is szem előtt tartva.

***Réder Tibor*** elmondja, hogy a közműfejlesztések, úgy mint a szennyvíz, a Papréti út mentén tervezett, a vízigény kielégítésére pedig új kút fúrását tervezik.

***Szakos Géza*** bezenyei alpolgármester kéri a korábban egyeztetésen bemutatott látványterveket az épületekre vonatkozóan bemutatni.

***Dr. Kala Bernadett*** a kivetített látványterven bemutatja az üvegházak, logisztika, hűtőházak elhelyezkedését. Elmondja, hogy Bezenye nyugati oldalán lesz a haltenyészet, valamint az autópálya mellett szabad területet hagynak a gyorsvasút megépítésére. Hegyeshalom területén autohof-szálloda építés, a lakóegységek kialakítása, valamint általános gazdasági területen gyógynövény termesztés és gazdálkodást jelöl meg. Nem zárja ki a területen tehervasút állomás lehetőségét sem.

***Nusser Györgyné*** bezenyei képviselő kérdezi, hogy a Hegyeshalom területén az 1000 lakóegységet magába foglaló lakóterületen tervezik-e a kiszolgáló egységek megépítését, mint például óvóda, bölcsőde, gyógyszertár, vagy azt a környező települések igénybevételével szándékoznak megoldani.

***Dr. Kala Bernadett*** elmondja, hogya területen bevásárlóközpontot kívánnak létrehozni, azonban a szociális ellátást biztosító intézményeket inkább a környező településeken oldanák meg, azok modernizálásával. A lakóegységek kialakítását a munkahely teremtés és az ott dolgozók lakhatásának biztosítása érdekében tervezik.

***Szakos Géza*** bezenyei képviselő kérdezi, hogy a vízigények kiszolgálására alkalmas-e a terület.

***Réder Tibor*** elmondja, hogy igen, a területen van akkora vízbázis amely el tudja látni a szükséges vízmennyiséggel.

***Martinschich Balázs*** bezenyei lakos érdeklődik, hogy marad-e az 1501-es út tervezett elkerülő szakasza.

***Réder Tibor*** elmondja, hogy az Eurovegas tervei között szerepelt az elkerülő út megépítése, azzal a szándékkal, hogy a jelenleg területet kettészelő 1501-es számú út megszűnjön, azonban a mostani fejlesztésnek nem érdeke az út megszüntetése.

***Szakos Géza*** bezenyei képviselő érdeklődik, hogy a Hegyeshalom-Bezenye közötti út fejlesztését az állam támogatja-e.

***Dr. Kala Bernadett*** elmondja, hogy tárgyalást folytatnak ez ügyben, de eredményről nem tud beszámolni.

***Réder Tibor*** elmondja, hogy mivel állami útról van szó, ezért a felújítás csak az ő engedélyük és hozzájárulásukkal lehetséges, a kerékpárút építését az Országos Rendezési Terv tartalmazza.

***Karácsony Ferenc*** bezenyei lakos érdeklődik, hogy a területen folytatott tevékenységhez honnan kívánják biztosítani a munkaerőt.

***Dr. Kala Bernadett*** elmondja, hogy jelenleg is tárgyalásokat folytatnak hiszen, fontos számukra a munkaerő projekt­területre való vonzása, egyben kínálnának munkahelyet és lakhatást

***Szőke László polgármester*** megkérdezi, hogy van-e valakinek még kérdése, véleménye hozzászólása, mivel további kérdés vélemény nem hangzik el, felhívja a jelenlévők figyelmét arra, hogy véleményüket, kérdésüket írásban küldhetik meg a következő 15 napban a [www.hegyeshalom.hu](http://www.hegyeshalom.hu) weboldalon megadott módon.

Megköszöni az aktív részvételt és a fórumot bezárja.

Márkus Erika Szőke László

Bezenye polgármestere Hegyeshalom polgármestere