ELŐTERJESZTÉS

a képviselő-testület 2020. július 28-i rendkívüli ülésére

**Tárgy:** A Magyar Falu Program keretében „Tanya és falugondnoki buszok beszerzése” című alprogramban meghirdetett busz beszerzése, és az ehhez kapcsolódó tanyagondnoki szolgálat létrehozása

**Előterjesztő:** Márkus Erika polgármester

**Tisztelt Képviselő-testület!**

A Miniszterelnökséget vezető miniszter pályázatot hirdetett a Magyar Falu Program 2020. évi végrehajtásáról szóló 1043/2020. (II. 17.) Korm. határozat alapján, Magyarország területén működő 5000 fő, és ez alatti állandó lakosságszámú települések önkormányzatai számára Tanya- és falugondnoki buszok beszerzésének támogatására.

A **tanyagondnoki szolgáltatás legalább hetven és legfeljebb négyszáz lakosságszámú** külterületi vagy **egyéb belterületi** **lakott helyen működtethető.** Bezenye közigazgatási területén Paprét vonatkozásában működtethető a szolgáltatás, mivel állandó lakosainak száma: 256 fő. Kiemelendő, hogy az össz lakosságszámból 0-15 éves korú: 23 fő, 70 év feletti 25 fő.

Pályázatonként maximálisan igényelhető **támogatás összege 15.000.000, azaz tizenötmillió forint.** Településenként egy darab gépjármű beszerzése támogatható.

**Tanyagondnoki szolgálat vonatkozásában új gépjármű beszerzésére van lehetőség pályázat keretében az új szolgálat létrehozását vállaló települések részére.** Ezen települések estében a tanyagondnoki szolgálat szolgáltatói nyilvántartásba vételének meg kell valósulnia legkésőbb az elszámolás benyújtásáig.

Kizárólag olyan első üzembe helyezésű, legalább 8 személyes új gépjármű beszerzése támogatható, amely a támogatható tevékenység megvalósulását szolgálja. A gépjárműnek alkalmasnak kell lennie mozgásában korlátozott, kerekesszéket használó utasok biztonságos szállítására. Gyári jótállással kell rendelkeznie, és a gépjárművek fődarabjai csak a gyártó által kerülhetnek beépítésre. Az árajánlatoknak tartalmaznia kell a jármű gyártmányát, típusát, felszereltségi szintjét, azt, hogy a jármű új és eddig használatban nem volt, továbbá előírás, hogy az árajánlat érvényessége a pályázat benyújtásától számított legalább 120 napra szóljon.

A kedvezményezettnek az adásvételi szerződést a Támogatói Okirat hatályba lépésétől legfeljebb 60 napon belül meg kell kötnie.

A projekt fizikai befejezésére a Támogatói Okirat hatálybalépésétől számított, legfeljebb 12 hónap áll rendelkezésre, az elszámolási határidő legkésőbb 2021. december 31. A fenntartási kötelezettség az elszámolás jóváhagyásáról szóló döntés hatályba lépését követő hónap első napjától számított öt éven át tart a gépjármű vonatkozásában. A támogatás folyósításának nem feltétele saját forrás biztosítása/rendelkezésre állása.

A pályázatot kizárólag elektronikus úton, a Magyar Államkincstár által az MFP végrehajtására létrehozott és üzemeltetett elektronikus benyújtó felületen keresztül lehet benyújtani.

Jelen kiírás keretében a pályázatok benyújtására **2020. július 16. és 2020. augusztus 15. között** van lehetőség.

Különösen támogathatók azon önkormányzatok, amelyek a falubuszt/tanyabuszt óvoda és/vagy iskolába való gyermekszállítás céljára is üzemeltetik. Az MFP keretében nyújtott támogatás **vissza nem térítendő, 100%-os támogatási intenzitású** hazai támogatásnak minősül.

Javaslom a Tisztelt Képviselő-testületnek, hogy a Magyar Falu Program keretében „Tanya és falugondnoki buszok beszerzése” témában kiírt pályázatra nyújtson be pályázatot busz beszerzésére.

Tájékoztatom a Tisztelt Képviselő-testületet, hogy **a Tanyagondnoki szolgálat vonatkozásában új gépjármű beszerzését akkor teszi lehetővé a pályázat, ha új szolgálat létrehozását vállalja a település.**

A falugondnoki szolgálat létrehozását a szociális igazgatásról és szociális ellátásokról szóló 1993. évi III. törvény (Sztv.) 60.§-a szabályozza.

Eszerint a falugondnoki, illetve tanyagondnoki szolgáltatás célja az aprófalvak és a külterületi vagy **egyéb belterületi**, valamint a tanyasi lakott helyek intézményhiányából és a közösségi közlekedés nehézségéből eredő hátrányainak enyhítése, az alapvető szükségletek kielégítését segítő szolgáltatásokhoz, közszolgáltatáshoz, valamint egyes alapszolgáltatásokhoz való hozzájutás biztosítása, továbbá az egyéni, közösségi szintű szükségletek teljesítésének segítése.

A tanyagondnoki szolgáltatás legalább hetven és **legfeljebb négyszáz lakosságszámú** - külön jogszabályban meghatározott - külterületi vagy egyéb belterületi lakott helyen működtethető.

A falugondnoki, illetve tanyagondnoki szolgáltatás a fenntartó önkormányzat rendeletében részletesen meghatározott feladatokat látja el, valamint - az önkormányzat rendeletében meghatározott módon - közreműködhet az étkeztetés biztosításában.

A személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SzCsM rendelet szabályozza a Falugondnoki, tanyagondnoki szolgáltatás feladatait.

Falugondnoki, tanyagondnoki szolgáltatás során az önkormányzat rendeletében a falugondnoki szolgáltatás számára meghatározott közvetlen, személyes szolgáltatások közül alapfeladatnak minősül a közreműködés, az étkeztetésben, a házi segítségnyújtásban, a közösségi és szociális információk szolgáltatásában, az egészségügyi ellátáshoz való hozzájutás biztosítása (háziorvosi rendelésre szállítás, egyéb egészségügyi intézménybe szállítás, a gyógyszerkiváltás és a gyógyászati segédeszközökhöz való hozzájutás biztosítása, az óvodáskorú, iskoláskorú gyermekek szállítása (az óvodába, iskolába szállítás, az egyéb gyermekszállítás).

A szolgáltatás során az önkormányzat rendeletében a falugondnoki szolgáltatás számára meghatározott közvetlen, személyes szolgáltatások közül kiegészítő feladatnak minősülnek a lakossági szolgáltatások, így a közösségi, művelődési, sport- és szabadidős tevékenységek szervezése, segítése, az egyéni hivatalos ügyek intézésének segítése, lakossági igények továbbítása, az egyéb lakossági szolgáltatások, illetve egyéb szociális és gyermekjóléti alapszolgáltatások biztosításában való közreműködés.

A szolgáltatás során az önkormányzat rendeletében a falugondnoki szolgáltatás számára meghatározott, az önkormányzati feladatok megoldását segítő, közvetett szolgáltatásnak minősül az ételszállítás önkormányzati intézménybe, az önkormányzati információk közvetítése a lakosság részére, a falugondnoki szolgálat működtetésével kapcsolatos teendők ellátása.

Falu-, illetve tanyagondnoki munkakörben csak olyan személy foglalkoztatható, akit a foglalkoztatás kezdő időpontjában a munkáltató bejelentett a munkakör betöltéséhez szükséges falu- és tanyagondnoki alapképzésre, és azt a munkakör betöltője a foglalkoztatás kezdő időpontjától számított egy éven belül elvégzi.

E rendeletnek a falugondnoki szolgáltatásra vonatkozó szabályait a tanyagondnoki szolgáltatás esetén is alkalmazni kell.

A szociális igazgatásról és szociális ellátásokról szóló 1993. évi III. törvény 115/A. § alapján a falugondnoki és tanyagondnoki szolgáltatást térítésmentesen kell biztosítani. A falu/tanyagondnoki szolgálat működéséhez az állami költségvetés normatívát biztosít.

**Határozati javaslatok:**

**…/2020.(VII.28.) határozat**

Bezenye Községi Önkormányzat Képviselő-testületea Magyar Falu Program keretében „Tanya és falugondnoki buszok beszerzése” című alprogramban meghirdetett busz beszerzésére pályázatot nyújt be.

Bezenye Községi Önkormányzat fenntartási kötelezettséget vállal arra, hogy az elszámolás jóváhagyásáról szóló döntés hatályba lépését követő hónap első napjától számított öt éven át a gépjárművet fenntartja, működteti.

Felhatalmazza a Polgármestert a pályázat benyújtására.

Felelős: Márkus Erika polgármester

Határidő: azonnal

**…/2020.(VII.28.) határozat**

Bezenye Községi Önkormányzat Képviselő-testülete 2021. január 1. napjától falugondnoki szolgálat létrehozását határozza el.

A Képviselő-testület felhatalmazza a polgármestert, hogy a Falugondnoki Szolgálat létrehozásához aszükséges engedélyek szerezze be, továbbá a falugondnoki szolgáltatás körébe tartozó alapellátási és egyéb szolgáltatási feladatokról szóló rendeletet készítse elő, s terjessze a képviselő-testület elé.

Felelős: Márkus Erika polgármester

Határidő: 2020. október 31.

**…/2020.(VII.28.) határozat**

Bezenye Községi Önkormányzat Képviselő-testülete a falugondnoki szolgálat működtetésére falugondnokot alkalmaz, és a közalkalmazotti jogviszonyban álló falugondnok személyének kiválasztása érdekében pályázatot tesz közzé.

Felelős: Márkus Erika polgármester

Határidő: folyamatos, 2020. december 31-ig

Márkus Erika s.k.

polgármester