ELŐTERJESZTÉS

a képviselő-testület 2020. július 28-i rendkívüli ülésére

Tárgy: Ügyvédi megbízás (Dr. Szlamka Gergely ügyvéddel kötött szerződésekre)

Előterjesztő: Márkus Erika polgármester

Tisztelt Képviselő-testület!

A Képviselő-testület **41/2020.(III.3.) határozatával** felhatalmazott, hogy a dr. Szlamka Gergely ügyvéddel kötött szerződés semmissé nyilvánításával kapcsolatos eljárás megindítására keressek ügyvédet.

A képviselő-testület tagjait már a veszélyhelyzet idején tájékoztattam arról, hogy az Önkormányzat ügyeit jelenleg intéző ügyvédek nem vállalják az ügyet. Megkerestem egy másik mosonmagyaróvári ügyvédet, aki szintén nem vállalta az ügyet.

Ezt követően megkerestem dr. Méhes László ügyvédet, hogy elvállalná-e az ügyet. dr. Méhes László az alábbi javaslatot tette:

„A jogügylet jó erkölcsbe, vagy büntető törvénykönyvbe ütközésének előzetes vizsgálatához szükség van arra, hogy az Önkormányzat email levelezése és irattárát átnézze, hogy a megbízott ügyvéddel a megbízás létrejötte óta milyen levelezés történt, hogy annak tartalmából a teljesítés valóságára fény derülhessen.

Továbbá meg kellene keresni a felszámolót, hogy az Önkormányzat képviseletében megküldött iratokat másolatban adja ki a fenti kiértékelés céljából.

Amennyiben a leírt iratbeszerzés megtörténne, úgy kb. 15 ügyvédi óra keretében irodám jogi szakvéleményt adna a jogügylet polgári/büntető törvénykönyvbe történő esetleges ütközéséről, a büntetőeljárás és a polgári peres eljárás kimenetelének esélyéről, költségeiről és időtényezőjéről.

Álláspontom szerint fontos lehet a tisztelt Képviselő-testületnek az, hogy amennyiben a tényállás nem bizonyítható, vagy nem teljesen megalapozott, úgy olyan eljárás ne induljon, amely eredményre nem vezet, illetve az elkészítendő jogi szakvéleményt átvállalja a szakmai felelősséget, a jogi kérdésekben laikus Képviselő-testülettől az eljárások megindíthatósága kérdésében.”

Ügyvéd úr az ügyvédi óradíjat 20.000.- Ft/óra + ÁFA összegben jelölte meg, amely megegyezik az Önkormányzatot képviselő ügyvédek óradíjával.

Tájékoztatom T. Képviselő-testületet, hogy a felszámolóbiztost írásban megkerestük a fent említett iratok másolatban történő megküldése tárgyában. Felszámolóbiztos azt kérte, hogy nyilatkozzunk arról, hogy dr. Szlamka Gergely ügyvéd meghatalmazása a felszámolási eljárásban megszűnt. Erről szóló levelet megküldtem a Nemzeti Reorganizációs Nonprofit Kft-nek.

Tisztelt Képviselő-testület!

Kérem döntésüket arra vonatkozóan, hogy dr. Méhes László ügyvédet megbízzuk a Szlamka ügy továbbvitelével.

Határozati javaslat:

…/2020.(VII.28.) határozat

Bezenye Községi Önkormányzat Képviselő-testülete felkéri dr. Méhes László ügyvédet, hogy a dr. Szlamka Gergely ügyvéddel kötött szerződés semmissé nyilvánításával kapcsolatos iratok (szerződések, felszámolási eljárásban tett intézkedések) vonatkozásában adjon jogi szakvéleményt.

A Képviselő-testület felkéri a polgármestert, hogy a jogi szakvélemény megkérésére adjon megbízást dr. Méhes László ügyvédnek.

Felelős: Márkus Erika polgármester

Határidő: 2020. augusztus 15.

Bezenye, 2020. július 14.

Márkus Erika s.k.

polgármester