ELŐTERJESZTÉS

a Képviselő-testület 2020. július 28-i rendkívüli ülésére

Tárgy: Viziközmű vagyon értékelésére javaslat

Előterjesztő: Márkus Erika polgármester

Tisztelt Képviselő-testület!

Önkormányzatunk az AQUA Szolgáltató KFT tagja lett. Az AQUA Szolgáltató KFT 2021. január 01. napjától veszi át a víz- és csatorna közműszolgáltatás nyújtását a Pannon-Víz Zrt-től.

A Vksztv. (2011. évi CCIX. törvény) 78. § (1) bekezdése értelmében minden víziközmű rendszer vagyonértékelését el kell végezni, mely feladat az ellátásért felelőst, azaz a közmű tulajdonosát, jelen esetben az Önkormányzatot terheli. Az általánosan előírt vagyonértékeléstől függetlenül azonban a Vksztv. 12. §

(1) bekezdés értelmében a vagyonértékelés elvégzésére akkor is szükség van, ha a közmű tulajdonosa új üzemeltetési szerződést kíván kötni, és ezt a feladatot szerződéskötés előtt el kell végeztetni. A vagyonértékelés az üzemeltetési szerződés mellékletét kell hogy képezze. Így az AQUA Szolgáltató KFT-vel kötendő vagyonkezelési szerződés megkötését megelőzően Bezenye település vízellátó és szennyvízelvezető-kezelő rendszerének vagyonértékelésére is sor kell, hogy kerüljön legkésőbb a vagyonkezelési szerződés tervezett megkötéséig.

A vagyonértékelés elvégzésére vonatkozóan szerződést kell kötni. A 24/2013. (V. 29.) NFM rendelet rendelkezik a víziközműk vagyonértékeléséből adódó feladatokról. A 3. § (1) bekezdés értelmében a vagyonértékeléshez szükséges víziközmű vagyon leltár előállítása és aktualizálása a tulajdonos, azaz az önkormányzat feladata. A szerződés megkötésével egyidejűleg a vagyonleltárt az értékelőnek át kell adni.

A vagyonértékelést a BDL Környezetvédelmi KFT. 1118 Budapest, Rétköz u. 5. szám alatti vállalkozás végezné. A vállalkozásnak erre jogosítványa van. A vagyonértékelésért 743.000 Ft + áfa vállalkozási díjat számít fel a BDL Környezetvédelmi KFT.

Határozati javaslat:

…../2020.(VII.28.) határozat

Bezenye Községi Önkormányzat Képviselő-testülete felhatalmazza Márkus Erika polgármestert, hogy a BDL Környezetvédelmi KFT-vel az önkormányzat tulajdonában álló víziközmű rendszer vagyon értékelésének elvégzésére vonatkozó szerződést 743.000 Ft + áfa vállalkozói díjjal kösse meg.

Felelős: Márkus Erika polgármester

Határidő: 2020. augusztus 10.

Bezenye, 2020. július 17.

Márkus Erika s.k.

polgármester